“বাঁচাতে নয়, মারতে চায়,” অভিষেক নিশানায় মোদি

কলকাতা: গত সপ্তাহেই বঙ্গ সফরে এসে তাহেরপুরের সভায় অডিও বার্তায় প্রধানমন্ত্রী স্লোগান তোলেন “বাঁচতে চাই, বিজেপি তাই।” শুক্রবার জনপ্রতিনিধিদের নিয়ে ভার্চুয়াল বৈঠকে নরেন্দ্র মোদিকে (Narendra Modi) পাল্টা অভিষেক বন্দ্যোপাধ্যায়ের (Abhishek Banerjee)। তাঁর অভিযোগ, বাঁচাতে চাই মানে মারতে চাই। এই চার শব্দের মধ্যে আসলে ষড়যন্ত্র লুকিয়ে রয়েছে, দাবি তৃণমূল কংগ্রেসের (TMC) সর্বভারতীয় সাধারণ সম্পাদকের।

দলীয় নেতা-কর্মীদের উদ্দেশে তিনি বলেন “মোদি ও বিজেপি আসলে বার্তা দিতে চাইছে, বাঁচতে চাইলে বিজেপিতে যোগ দিতে হবে। আমাদের বলতে হবে, বাঁচতে চাই বিজেপি বাই। আমাদের প্রস্তুতি নিতে হবে। মনে রাখবেন ২০২৯-এর ভিত ২০২৬।” একইসঙ্গে স্লোগান বেঁধে দেন “মানবে না হার, তৃণমূল আবার।” সবাইকে এই স্লোগান মানুষের কাছে পৌঁছে দেওয়ার নির্দেশ দেন অভিষেক।

আরও পড়ুন: বছরজুড়ে ঝাঁঝালো রাজনীতি, বিপর্যয়, এক নজরে দেখে নিন ২০২৫-এর গুরুত্বপূর্ণ ঘটনাগুলি

জনপ্রতিনিধিদের বিনয়ী হওয়ার বার্তা দেন তিনি। মনে করিয়ে দেন, তাঁরা যখন মানুষের কাছে যাবেন মমতা বন্দ্যোপাধ্যায়ের (Mamata Banerjee) প্রতিনিধি হিসেবে, তখন তাঁদের ব্যবহারে যেন মানুষ মমতার সংগ্রামের ছবি দেখতে পান। একইসঙ্গে অভিষেকের দাবি, তৃণমূলই একমাত্র দল যারা নিজেদের রিপোর্ট কার্ড প্রকাশের সাহস রাখে। বিজেপির সেই দায়বদ্ধতা কোথায়? ২০২৪ এ রিপোর্ট কার্ড কেন প্রকাশ করতে পারেনি বিজেপি? প্রশ্ন ডায়মন্ড হারবারের সাংসদের। ২ লক্ষ কোটি বকেয়া আটকে তৃণমূল কী করেছে, তাই নিয়ে জ্ঞান দিচ্ছে? তোপ অভিষেকের।

২৮ ডিসেম্বর এক লাখ কুড়ি হাজার নেতা কর্মী নিয়ে ভার্চুয়াল বৈঠক করবেন অভিষেক। নতুন বছরের শুরুতেই কার্যত জোরদার প্রচার শুরু করে দিতে চলেছেন তিনি।