প্রত্যেক SIR শুনানি কেন্দ্রের পাশে তৃণমূলের সহায়তা শিবির, ঘোষণা অভিষেক বন্দ্যোপাধ্যায়ের

কলকাতা: রাজ্যজুড়ে চলা এসআইআর (SIR) শুনানি ঘিরে বাড়তে থাকা বিতর্কের মধ্যেই বড় ঘোষণা তৃণমূলের (Tmc)। এবার থেকে প্রত্যেক SIR শুনানি কেন্দ্রের পাশেই থাকবে তৃণমূল কংগ্রেসের সহায়তা শিবির। রবিবার ১ লক্ষ ২০ হাজার বিএলএ–২-র সঙ্গে ভারচুয়াল বৈঠকে এই সিদ্ধান্তের কথা জানান দলের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)।

শনিবার ছিল এসআইআর দ্বিতীয় পর্বের শুনানির প্রথম দিন। সেই দিনই অসুস্থ ও প্রবীণদের শুনানিতে ডাকা নিয়ে শুরু হয় তীব্র বিতর্ক। কলকাতার চেতলা গার্লস স্কুলের শুনানি কেন্দ্রে প্রবল শীতের মধ্যে লাইনে দাঁড়িয়ে থাকতে দেখা যায় ৯০ বছরের এক বৃদ্ধকে। অথচ নির্বাচন কমিশন আগেই জানিয়েছিল, ৮৫ বছরের ঊর্ধ্বে প্রবীণদের শুনানিতে ডাকা হবে না।

আরও পড়ুন: মাঝপথে বিকল মেট্রো, বিপদের সময় খুলল না আপৎকালীন দরজা

শুধু তাই নয়, পশ্চিম মেদিনীপুরে হাসপাতালে ভর্তি থাকা এক অন্তঃসত্ত্বাকেও শুনানির লাইনে দাঁড়াতে দেখা যায়। এই ঘটনাগুলিকে সামনে রেখে তৃণমূলের অভিযোগ, এসআইআর-এর নামে রাজ্যবাসীকে পরিকল্পিতভাবে হেনস্তা করা হচ্ছে।

এই পরিস্থিতিতেই সাধারণ মানুষের পাশে দাঁড়াতে SIR শুনানি কেন্দ্রের পাশে তৃণমূলের সহায়তা শিবির খোলার সিদ্ধান্ত। ওই শিবির থেকে বয়স্ক, অসুস্থ ও অসহায় মানুষদের সহায়তা করবেন শাসক দলের নেতা-কর্মীরা। এর আগে রাজ্য প্রশাসনের উদ্যোগে সাধারণ মানুষের সুবিধার জন্য ‘মে আই হেল্প ইউ’ ক্যাম্প চালু করা হয়েছিল, যেখানে জন্ম-মৃত্যুর শংসাপত্র-সহ নানা নথিপত্র সংক্রান্ত সমস্যা মেটানো হয়।

এদিকে, সাধারণ মানুষের হেনস্তার প্রতিবাদে সোমবার রাজ্য নির্বাচন কমিশনের দপ্তরে প্রতিনিধি দল পাঠাবে তৃণমূল, এ কথাও বৈঠকে জানান অভিষেক বন্দ্যোপাধ্যায়। বৈঠকে বিএলএ–২-দের কাজের প্রশংসা করে অভিষেক বলেন, “আপনাদের নাম স্বর্ণাক্ষরে ইতিহাসের পাতায় লেখা থাকবে।”

একইসঙ্গে তিনি অভিযোগ তোলেন, বিজেপির অঙ্গুলিহেলনেই ভোটমুখী বাংলায় এসআইআর করছে নির্বাচন কমিশন। বিজেপি নেতাদের দাবির পরেও ক’জন বাংলাদেশি ও রোহিঙ্গার নাম ভোটার তালিকা থেকে বাদ পড়েছে, সেই সংক্রান্ত তথ্য প্রকাশের দাবিও ফের তোলেন তৃণমূলের সর্বভারতীয় সাধারণ সম্পাদক। সব মিলিয়ে, এসআইআর শুনানি ঘিরে রাজনৈতিক উত্তাপ আরও বাড়ল রাজ্যে, আর তার মাঝেই ময়দানে নামার প্রস্তুতি নিল শাসক দল।